tartuNLP/wikipedia-smugri-20251201 huggingface dataset:
Valikseemnepuistu

Valikseemnepuistu on metsanduslikult rajatud ala, kus valitakse ja eraldatakse heakasvulisi terveid puistuid, mille eesmärk on seemnevarumine. Puistute pindala on tavaliselt vahemikus 5-20 hektarit.
Valikseemnepuistu on seemnete varumise üks viisidest. Valikseemnepuistu valimiseks ja majandamiseks on normaalpuistutega võrreldes kehtestatud rangemad tingimused. Valikseemnepuistud on vajalikud puude geneetilise kvaliteedi tagamiseks, kuna need põhinevad fenotüübiliselt valitud ja majandatud metsadel.
Eesmärk.
Valikseemnepuistu eesmärk on tagada heade pärilike omaduste ja kõrgekvaliteediga seemnevaru, mis on vajalik metsade rajamiseks ja uuendamiseks.
Valimise põhimõtted.
Valikseemnepuistute valimisel tuleks arvestada olemasolevate geenireservi metsadega, kuna need on majandatavad sarnaselt valikseemnepuistutega ja täidavad osaliselt samu eesmärke.
Valikukriteeriumid männikutes:
Valikukriteerium kuusikus:
Nõuded.
Valikseemnepuistu peab vastama järgmistele nõuetele:
Valikseemnepuistu nõuetele vastavust hindab Keskkonnaamet.
Martin Matsi

Martin Matsi (17. veebruar 1933 – 16. jaanuar 2025) oli eesti poksija.
Poksis aastatel 1946–1952 Pärnu Spartakis Hugo Soasepa juhendamisel. Osales 96 kohtumisel, võitis neist 83. 
Oli kahekordne Eesti NSV noorte (17–18-aastased) meister kärbeskaalus (kuni 51 kg) aastatel 1950 ja 1951.
Sai Eesti NSV täiskasvanute meistrivõistlustel 1950. aastal kärbeskaalus (kuni 51 kg) 2. koha (võistelda lubati arsti eriloal, kuna oli alla 18-aastane) ja oli 1952. aastal kukk-kaalus (kuni 54 kg) Eesti NSV meister.
Yokosuka MXY-7

"See artikkel on Jaapani lennukist. Teiste tähenduste kohta vaata artiklit Ōka (täpsustus)."
Yokosuka MXY-7 Ōka (jaapani keeles 櫻花 ("Kirsiõis")) on Jaapani kamikadzelennuk. Jaapanlased kasutasid seda teise maailmasõja lõpus liitlasvägede laevade vastu. Kuigi MXY-7 oli väga kiire, ei saanud see kaugele lennata ning tuli seetõttu viia sihtmärgi lähedusse teise lennukiga, mis omakorda võis olla lihtsaks saagiks vastase hävituslennukitele. Okinawa lahingus õnnestus kamikadzedega MXY-7 uputada või kahjustada mõningaid eskort- ja transpordilaevu, kuid mitte suuremaid sõjalaevu. Jaapanlased proovisid mudelit sõja lõpus täiustada, kuid sõda lõppes enne kui uus mudel kasutusse jõudis.
Liitlassõdurid tundsid MXY-7-t kui "Bakapommi", kuna "baka" tähendab jaapani keeles rumalat.
Videoreklaam

 
Videoreklaam (inglise keeles "") on visuaalne turundusvorm, mis kasutab liikuvat pilti ja heli, et edastada brändi sõnumit, reklaamida tooteid või teenuseid ning luua emotsionaalset sidet tarbijaga. Videoreklaame kasutatakse nii traditsioonilistes kanalites nagu televisioon kui ka digiplatvormidel nagu YouTube, TikTok, Instagram ja Facebook.
Videoreklaam ühendab visuaalse esteetika, narratiivi ja helidisaini, et saavutada tarbija tähelepanu ja mõjutada tema ostuotsuseid. See on kaasaegses turunduses üks efektiivsemaid meetodeid, kuna võimaldab brändidel suhelda tarbijatega nii emotsionaalselt kui ka visuaalselt. Videoreklaamid võivad olla nii lühikesed 5-sekundilised klipid kui ka pikemad narratiivsed lood, mis sarnanevad lühifilmidega.
Ajalugu.
1941. aastal anti Ameerika Ühendriikides eetrisse esimene televisioonireklaam – kellafirma reklaam, mis kestis vaid 10 sekundit.
Liigitus.
Reklaamimaailmas on kasutusel järgmised peamised reklaamiliigid: videoreklaam, raadioreklaam, trükireklaam, välireklaam ja digitaalne reklaam.
Totaalne installatsioon

Totaalne installatsioon (ingl. "total installation") on installatsioonikunsti vorm, kus loodud installatiivne ruum haarab vaataja täielikult enda kogemusse. Selle mõiste võttis kasutusele kunstnik Ilja Kabakov 1980. aastate lõpul.
Totaalne installatsioon erineb tavalisest installatsioonist selle võrra, et kogedes totaalset installatsiooni, on peategelane vaataja, mitte teos – kõik on suunatud vaataja poole, loodud vaataja jaoks. Ehk siis teose kogeja saab osa teosest ning ei ole niisama teose pealtvaataja. Samuti on totaalsete installatsioonide puhul oluline narratiivsus. Kabakov pani suurt rõhku loo jutustamisele, luues erinevaid stsenaariume ja kontekste, kus teos asetseb.
Kuigi Kabakovi peetakse totaalse installatsiooni teerajajaks, on ka teisi kunstnike, kes on kasutanud sarnaseid lähenemisviise, loomaks endasse haaravaid keskkondi, näiteks Edward Kienholz ja Olafur Eliasson. Siiski on oluline eristada, et need kunstnikud ei pruugi tingimata järgida kõiki Kabakovi "totaalse installatsiooni" kontseptsiooni spetsiifilisi omadusi.
Ajalugu.
Ilja Kabakov (1933–2023) oli tunnustatud illustraator ja maalikunstnik Nõukogude Venemaal, kes hakkas installatsioone looma 1980. aastate alguses. Ta emigreerus 1987. aastal Ameerika Ühendriikidesse, kus ta sai palju vabamalt hakata tegelema installatsioonikunstiga. USA-s tutvus ta ka Emiliaga, kes samuti oli Nõukogude Liidust emigreerunud ja kellest sai hiljem tema abikaasa. Alates 1988. aastast hakkasid nad koos looma totaalseid installatsioone. Nende tööd peegeldavad tihti nõukogudeaegset eluolu, mälestusi, ajalugu ning erinevaid suhtumisi teemasse. 
Kui Kabakov oli jõudnud läände, oli ta täis viha Nõukogude võimu ja valitsuse rõhuva olukorra vastu. Ta tundis, et pelgalt maalikunstist ei piisa, et seda olukorda edasi anda. Ta kartis, et inimesed ei mõista, mida tähendab "tunda", milline oli elu Nõukogude riigis. Seetõttu oli Kabakovi jaoks väga oluline luua just atmosfääri, et inimesed saaksid seda kogeda. 
Totaalse installatsiooni eelkäijaks võib nimetada ka 19.sajandist pärit kunstivormi ühendkunstiteos (saksa keeles "Gesamtkunstwerk"), mis samuti püüdles totaalse immersiivse kogemuse poole, kombineerides mitmeid erinevaid kunstivorme.
Liigitamine.
Installatsioonikunst on üldine mõiste, mis hõlmab palju installatsiooni vorme. Üks neist on totaalne installatsioon, mida on tugevalt seostatud Ilja Kabakoviga. Totaalset installatsiooni on teisiti nimetatud ka environmentideks, ruumikunstiks, immersiivseks kunstiks.
Teatriprodutsent

Teatriprodutsent on teatri tööd korraldav töötaja. Teatriprodutsent on üks produtsendi liike. 
Ajalugu.
Termin “produtsent” on Ameerika päritolu ("producer)", viidates inimesele, kes vastutab lavastuse finantsiline poole eest. Lisaks oli tema ülesanneteks esitamisõiguste hankimine, ruumide broneerimine, meeskonna kokkupanek ning piletimüük. Suurbritannias täitis neid ülesandeid mänedžer, samas kui näidendi lavastamise eest vastutavat isikut (nüüd nimetatakse lavastajaks) nimetati traditsiooniliselt produtsendiks.
Teatriprodutsendi töö.
Teatri valdkonnas võib produtsendid liigitada eraldi veel loovprodutsendiks ning tehniliseks produtsendiks. Loovprodutsent on kaasatud lavastuse sisulistesse ja kunstilistesse küsimustesse, tehniline produtsent vastutab lavastuse tehniliste lahenduste toimimise eest.
Teatriprodutsendi tööülesandeid on raske määratleda, sest ülesanded sõltuvad sageli lavastusest. Teatriprodutsent juhib loomingulise teose väljatulemist kõigis selle etappides ja aspektides, ideest teostuseni. Teatriprodutsent peab tundma valdkonna eripärasid ja toimemehhanisme, sest kuigi iga tiimiliige haldab oma vastutusalasse jäävat tegevust, on tema lõpuks see, kes kogu tervikut juhib ja tagab lavastuse eduka etendumise. Kuna aga iga projekt on unikaalne, sõltuvad ka teatriprodutsendi ülesanded konkreetse lavastuse vajadustest.
Teatriprodutsendi rollid erinevad teatritüübiti. Produktsioonifirmade ja projektiteatri teatriprodutsendid on omavahel sarnasema profiiliga. Riigi- ja repertuaariteatris täidavad teatriprodutsendi ülesandeid teatrijuht, juhiabi, personali-, trupi-, turundus-, kommunikatsiooni-, müügi-, finants-, teenindus-, korraldus- või projektijuht, etenduse juht – rekvisiitor, lavastusala- ja tehnikajuht. Projektiteatrites täidab teatriprodutsent ise kõiki või osasid rolle. 
Teatriprodutsendiks saamine.
Eestis pole võimalik õppida konkreetselt teatriprodutsendi erialal. Teatriprodutsendiks saamisel on oluline erialane kogemus ja praktika. Õppimisvõimalustest on Tartu Ülikooli Viljandi kultuuriakadeemia tehnilise produtsendi ning kultuurikorralduse õppekava.
Frederick A. Sterling

Frederick Augustine Sterling (13. august 1876 Saint Louis, Missouri – 21. aprill 1957 Washington) oli Ameerika Ühendriikide diplomaat.
Ta oli aastail 1927–1934 saadik Iiri Vabas Riigis, 1934–1936 Bulgaarias ja 1938–1941 Rootsis. 1937. aastal oli ta nimetatud saadikuks Lätisse ja Eestisse, kuid ta ei astunud ametisse.
De Havilland Mosquito

De Havilland Mosquito (inglise keeles "mosquito" – 'sääsk') on Suurbritannia mitmeotstarbeline lahingulennuk, mis võeti kasutusele teise maailmasõja ajal. See oli 1941. aastal üks maailma kiiremaid lennukeid, mis oli ebatavaline selle poolest, et selle kere oli suures osas valmistatud puidust.
Algselt võeti Mosquito kasutusele kiirpommitajana, kuid sõja käigus kasutati seda väga paljudes rollides: madala kuni keskmise kõrguse päevaaegne taktikaline pommitaja, kõrge kõrguse ööpommitaja, "pathfinder", päevane või öine hävituslennuk, hävitaja-pommitaja, luurelennuk jne. British Overseas Airways Corporation kasutas seda ka väiksemate ja hinnalisemate asjade toomiseks neutraalsetest riikidest läbi vaenlase õhuruumi. Kahemeheline meeskond, piloot ja kaardilugeja, istusid kõrvuti. Vajadusel sai kaasa võtta ka ühe reisija.
Mudelit Mosquito FB Mk. VI kasutati tihti erioperatsioonideks, nagu 1944. aasta operatsioon Jericho, mille käigus pommitati Aminsi lennukit, ja täppisrünnakuteks sõjaväeluure, julgeolekujõudude ja politsei vastu (nt rünnakut Gestapo peakorterile). Jaanuaris 1943 kui möödus 10 aastat Adolf Hitleri ja Natsipartei võimuletulekust, rünnati Mosquitoga Berliini raadiojaama ning katkestati sellega Hermann Göringi kõne.
Suurbritannia kuninglik õhuvägi (RAF) ja teised õhuväed kasutasid Mosquitot teise maailmasõja Euroopa, Vahemere ja Itaalia tandritel. RAF kasutas lennukit ka Kagu-Aasias ning Maluku saartel ja Kalimantanil tegutsenud Austraalia kuninglik õhuvägi Vaiksel ookeanil. Mosquito oli RAF-is kasutusel kuni 1950. aastateni, kui see vahetati välja reaktiivlennukiga English Electric Canberra.
Frederick W. B. Coleman

Frederick William Backus Coleman (17. mai 1874 Detroit, Michigan – 1947) oli Ameerika Ühendriikide diplomaat.
Ta oli saadik Lätis, Eestis ja Leedus aastail 1922–1931 ning Taanis aastail 1931–1933.
John Van Antwerp MacMurray

John Van Antwerp MacMurray (6. oktoober 1881 Schenectady, New York – 1. juuli 1960 Norfolk, Connecticut) oli Ameerika Ühendriikide diplomaat.
Ta oli aastail 1925–1929 saadik Hiinas, 1933–1936 Lätis, 1934–1936 Leedus ja Eestis ning 1936–1941 suursaadik Türgis.
Robert Peet Skinner

Robert Peet Skinner (24. veebruar 1866 Massillon, Ohio – 1. juuli 1960 Belfast, Maine) oli Ameerika Ühendriikide diplomaat.
Ta oli aastail 1897–1901 konsul Marseille'is, 1901–1908 peakonsul samas, 1908–1914 peakonsul Hamburgis, 1914 Berliinis ja 1914–1922 Londonis; saadik Kreekas 1926–1932, saadik Eestis, Lätis ja Leedus 1931–1933 ning suursaadik Türgis 1933–1936.
Benjamin Mkapa

Benjamin William Mkapa (12. november 1938 Ndanda – 24. juuli 2020 Dar es Salaam) oli Tansaania poliitik. Ta oli 23. novembrist 1995 kuni 21. detsembrini 2005 Tansaania president.
Ta lõpetas 1962. aastal Uganda pealinnas Kampalas asuva Makerere Ülikooli bakalaureusekraadiga inglise keeles. Aasta hiljem asus ta õppima USA-s Columbia Ülikoolis, kus sai magistrikraadi rahvusvahelistes suhetes.
Aastatel 1977–1980 ja 1984–1990 oli ta Tansaania välisminister, 1990–1992 info- ja ringhäälinguminister ning aastatel 1992–1995 teadus-, tehnoloogia- ja kõrgharidusminister.
Ta oli aastatel 1996–2005 Tansaanias valitseva partei Chama Cha Mapinduzi (Revolutsioonipartei) esimees.
Ried im Traunkreis

Ried im Traunkreis on vald "(Gemainde)" Austrias Ülem-Austria liidumaal Kirchdorfi ringkonnas.
Rosenau am Hengstpaß

Rosenau am Hengstpaß on vald "(Gemainde)" Austrias Ülem-Austria liidumaal Kirchdorfi ringkonnas.
Rosenau asub Traunviertelis. U. 70 % valla territooriumist on kaetud metsaga ja 13 % o haritav maa.
The College Dropout

The College Dropout on Ameerika räppari Kanye Westi debüütstuudioalbum, mis ilmus 10. veebruaril 2004 Roc-A-Fella Recordsi kaudu. 
Albumi loomine viibis peaaegu neli aastat, osalt Westi raskuste tõttu saada tunnustust räpparina ja osalt 2002. aasta autoõnnetuse tõttu, milles ta vigastas lõuga. 
Album sisaldab hitte nagu "Through the Wire", "Slow Jamz" ja "Jesus Walks", ühendades soulilikud sämplid sügavate sõnumitega. See võitis 2005. aastal Grammy auhinna parima räpialbumi kategoorias ja on tänapäeval peetud hiphopi klassikaks.
Lood albumil
Album sisaldab ka varjatud lugusid ja skitse, mis on vahele pandud erinevatele lugudele.
Andres Kütt

Andres Kütt (sündinud 16. augustil 1975) on olnud Eesti riigi IT-arhitekt.
Ta lõpetas aastal 1999 Tartu Ülikooli matemaatika-informaatikateaduskonna matemaatilise statistika erialal.
Suomenlinna mänguasjamuuseum

Suomenlinna mänguasjamuuseum oli erakogul põhinev muuseum, mis asus Suomenlinnas. Muuseumi rajas 1985. aastal keraamik ja antikvaar Piippa Tandefelt (1939–2024). Alates 2003. aastast juhtis muuseumi tema tütar Petra Tandefelt. Pärast asutaja surma lõpetas muuseum püsitegevuse.
Petra Tandefelt on mänguasjamuuseumist ja selle juurde kuulunud kohvikust Café Samovarbar inspireerituna kirjutanud kaks raamatut:
John Wheeler

John Archibald Wheeler (9. juuli 1911 Jacksonville – 13. aprill 2008 Hightstown) oli ameerika füüsikateoreetik.
Ta lõpetas Johns Hopkinsi Ülikooli ja kaitses samas 1933. aastal
doktoritöö "Theory of the dispersion and absorption of helium" ("Heeliumi dispersiooni ja neeldumise teooria"; PhD). Seejärel sai ta mitu stipendiumi, millest üks võimaldas tal täiendada end Niels Bohri juures Kopenhaagenis. 
Koos Bohriga kirjutas Wheeler 1939. aastal artikli tuumalõhustumise mehhanismi kohta, mis aitas kaasa aatomipommi väljatöötamisele. Aastatel 1942–1945 oli ta seotud Manhattani projektiga. Pärast teist maailmasõda liitus Wheeler üheks aastaks Los Alamose Laboriga, etendades keskset rolli vesinikupommi väljatöötamisel. 1951. aastal asutas ta Princetoni Ülikoolis salajase H–pommi labori (hiljem sai sellest Princetoni plasmafüüsika labor).
Wheeler töötas aastatel 1938–1976 Princetoni ülikooli õppejõuna (professor alates 1947). Kui Wheeler 1976. aastal Princetonis kohustuslikku pensioniikka jõudis, vahetas ta töökohta ja kolis Austinisse, kus töötas Texase ülikoolis veel kümme aastat (1976–1986 teoreetilise füüsika keskuse direktor). Princetoni ülikooli füüsika emeriitprofessor oli ta 1976. aastast kuni oma surmani.
Teadustöö.
Wheeleri peamised uurimisvaldkonnad olid aatomi- ja tuumafüüsika, relatiivsusteooria ning kosmoloogia. Hilisematel aastatel pööras ta tähelepanu ühtse väljateooria, aegruumi kontiinumi ja gravitatsiooni uurimisele. 1950.–1960. aastatel edendas ta geometrodünaamikat.
Wheeler võttis kautusele rida uusi termineid, mis kinnistusid teaduskirjandusse, näiteks nagu must auk, geon, kvantvaht, ussiauk ja neutronite moderaator. Ta oli üheaatomi universumi hüpoteesi esmapüstitaja (seda arendas hiljem edasi Richard Feynman).
Tema õpilastest (doktorantidest) olid tuntumad Richard Feynman, Kip Thorne, Hugh Everett ja Charles Misner.
Teaduskorralduslik tegevus.
Wheeler oli Ameerika Füüsikaseltsi president (1966) ja Ameerika Filosoofiaseltsi asepresident (1971–1974).
Tunnustus.
Wheeler sai 18 institutsioonilt audoktori kraadi, sealhulgas Princetoni ülikoolilt 1986. aastal.
Heino Tonsiver

Heino Tonsiver (sündinud 25. jaanuaril 1939) on eesti majandustegelane, endine Tallinna rahandusjuht.
Ta on lõpetanud Ahja Keskkooli. 1963. aastal lõpetas ta Tartu Riikliku Ülikooli majandusteaduskonna. 1973. aastal kaitses ta Eesti NSV Teaduste Akadeemia Ajaloo Instituudi sotsioloogia sektoris majandusteaduste kandidaadi kraadi väitekirjaga "Tallinna elanikkonna migratsioon aastatel 1959–1970" (juhendaja Raimo Pullat).
1963. aastal asus ta tööle Tallinna Linna TSN Täitevkomitee rahandusosakonda, algul eelarveinspektorina, hiljem eelarveosakonna juhataja asetäitja ja eelarveosakonna juhataja. 1974. aastast oli ta Tallinna linna TSN Täitevkomitee rahandusosakonna juhataja, hiljem kuni 2000. aastani Tallinna linnavalitsuse rahandusameti juhataja, seejärel linnavalitsuse finantsteenistuse konsultant.
Ta on olnud ka Eesti Looduskaitse Seltsi revisjonikomisjoni esimees.
Jeesuse ülestõusmine

Usk Jeesuse Kristuse kui Jumala poja ülestõusmisesse surnuist on üks põhilisi tõekspidamisi, millel rajaneb kristlus. Esimesed viited Jeesuse ülestõusmise kohta pärinevad apostel Pauluse kirjadest umbes aastail 53-54 pKr, kuid juba enne kanooniliste evangeeliumite olemasolu anti lugu Jeesuse surnuist tõusmisest edasi suulise pärimuse teel.
Jeesuse surnuist tõusmine.
Jeesus tõusis surnuist kolm päeva pärast ristisurma suremist.
Esimesena sai Jeesuse ülestõusmisest teada Maarja Magdaleena, kes läks koos teiste Jeesuse järgijatega (kelle koosseis varieerub eri evangeeliumites) hauale ning leidis, et hauakambri ees olnud kivirahn on ära veeretatud. Seejärel teavitas neid ingel (või inglid) Jeesuse surnuist tõusmisest ja julgustas neid, et nad annaksid sellest teada ka teistele jüngritele ja järgijatele.
Pärast ülestõusmist ilmus Jeesus oma õpilastele ja andis neile suure misjonikäsu levitada üle kogu maailma evangeeliumit. Jeesus kohtus nendega ka veel Tibeeriase järve ääres. Seejärel läks Jeesus taevasse, olnud eelnevalt õnnistanud oma jüngreid, mis leidis aset Õlimäel, Betaanias.
Esimesed kolm kanoonilist evangeeliumit – sünoptilised evangeeliumid, Matteuse, Markuse ja Luuka, kirjeldavad Jeesuse ülestõusmise lugu üsna sarnaselt, minimaalsed erinevused tulevad välja hauale minejate ja inglite juures, kuid neljandas, Johannese evangeeliumis, leidub mitmeid erinevusi.
Juutide seas levis jutt, et Jeesuse surnukeha varastati tema jüngrite poolt.
Sünoptilised evangeeliumid.
Matteuse evangeeliumis lähevad hauale Maarja Magdaleena ja "teine Maarja", ning neile ilmub ingel. Ingel veeretab ära hauakambri ees oleva kivi.
Markuse evangeeliumis leiavad Jeesuse haua tühjana Maarja Magdaleena, Salome, ja Maarja, Jaakobuse ema, ka kivirahn on juba ära veeretatud. Neile ilmub valges kuues noor mees.
Luuka evangeeliumis lähevad hauale Maarja Magdaleena, Johanna, ja Maarja, Jaakobuse ema, ja neile ilmuvad kaks valges rõivastuses meest.
Kõikides sünoptilistes evangeeliumites annavad inglid haualeminejaile teada Jeesuse surnuist tõusmisest. Samuti tekitab inglite nägemine tunnistajatele kõigepealt hirmu.
Johannese evangeelium.
Johannese evangeelium ei maini selgesõnaliselt, et Jeesuse haua juurde läksid mitu naist – nimetatakse vaid Maarja Magdaleenat. Maarja annab tühjast hauast teada Peetrusele ja “jüngrile, keda Jeesus armastas” (vahel tuvastatakse seda figuuri apostel Johannesena). Alles seejärel ilmuvad Maarjale kaks inglit, ning seejärel Jeesus, keda Maarja kohe ära ei tunne ja alguses peab hoopis aednikuks.
Jeesuse ülestõusmise tähtsus kristluses.
Jeesuse Kristuse surnuist tõusmisel on keskne roll kristlikus teoloogias. See kinnitab, et Jeesus oli Jumala poeg ja Messias, keda kuulutati Vanas testamendis ette ja kes suri inimkonna pattude eest ja lunastas need. Sellele lisaks nähakse Jeesuse ülestõusmist kui sündmust, mis tagab kõigi surnute ülestõusmise viimselpäeval.
Heroodes Antipas

Heroodes Antipas.
Heroodes Antipas oli Galilea ja Perea nelivürst aastatel 4 eKr - 39 pKr.
Heroodes Antipas oli Heroodes Suure poeg ja järeltulija. Teda tuntakse peamiselt piiblist Ristija Johannese hukkajana (Mt 14:1-12) ja Heroodesena, kelle ülekuulamisele saatis Pilatus Jeesuse enne tema ristisurma (Lk 23:6-16). Luuka evangeeliumis ütleb Jeesus ta kohta "rebane" (Lk 13:32). 
Peale piibli on peamiseks allikaks Heroodes Antipase kohta juudi ajaloollase Josephuse kirjutised. 
Antipase ehitusprojektid.
Antipas täiendas oma valitsemisajal Naatsareti lähistel asunud kunagist Galilea pealinna Sepforist tugevate müüridega ning nimetas linna ümber Autocratoriseks. Ligikaudu aastal 20 pKr asutas Galilea mere kaldale linna Tiberias, mis sai oma nime sel ajal valitsenud Rooma keisri Tiberiuse järgi. Linna asustsamiseks kasutas ta rahva sunniviisilist ümberasumist.
Antipase abielud.
Antipase esimene abikaasa oli Nabatea kuninga Aretase tütar. Pole kindel, kas konflikt naaberriigiga algas lahutusest või oli lahutus konfliktide üks tagajärgedest. Heroodese järgmine abielu oli tema vennatütre Herodiasega. Nende vahelist abielu ei kiitnud heaks traditsionalistidest juudi kogukond, Ristija Johannes ega ka endine äi, Nabatea kuningas Aretas. Ristija Johannese avalik halvakspanu Antipase ja Herodiase abielu suhtes viis Johannese vangistamise ja hukkamiseni.
Võimu kaotamine ja pagendus.
Antipase valitsemisaeg lõppes peale kaotusterikkaid sõdu naaberriigi Nabateaga, millest viimase käigus pidi ta appi kutsuma Süüria legaati Lucius Vitelliuse ja kaotas sellega keisri usalduse. Caligula pagendas Antipase Galliasse, Lyoni aastal 39 pKr, kuhu järgnes talle abikaasa Herodias, kuigi teda pagendusse ei olnud määratud. Võimu Galilea ja Perea aladel päris Juudamaa kuningasHeroodes Agrippa, Antipase vennapoeg, Heroodes Suure lapselaps.
Quincy Hall

Quincy Hall (sündinud 31. juulil 1998 Kansas Citys) on Ameerika Ühendriikide jooksja, olümpiavõitja ja maailmameister.
Ta võitis 2023. aasta maailmameistrivõistlustel Budapestis 400 meetri jooksus Antonio Watsoni ja Matthew Hudson-Smithi järel pronksmedali isikliku rekordiga 44,37. 4x400 meetri teatejooksus tuli ta koos Vernon Norwoodi, Justin Robinsoni ja Rai Benjaminiga maailmameistriks.
2024. aasta suveolümpiamängudel Pariisis tuli ta 400 meetri jooksus Hudson-Smithi ja Muzala Samukonga ees ajaga 43,40 olümpiavõitjaks. Sellega tõusis ta kõigi aegade edetabelis Wayde van Niekerki, Michael Johnsoni ja Butch Reynoldsi järel neljandaks. 400 meetri jooksu finaalis saadud vigastuse tõttu ei kuulunud ta 4x400 meetri teatejooksus olümpiavõitjaks tulnud USA meeskonda.
Isiklikku.
Hall on õppinud Lõuna-Carolina ülikoolis.
Virve Vask

Virve Vask (sündinud 3. septembril 1959) on eesti spordiarst.
Ta lõpetas 1967. aastal Palamuse Keskkooli. 1973. aastal lõpetas ta Tartu Riikliku Ülikooli arstiteaduskonna. 
Aastatel 1974–1980 töötas ta TRÜ spordimeditsiini ja ravikehakultuuri kateedri õppejõuna, aastatel 1980–1999 Vabariiklikus Arstliku Kehakultuuri Dispanseris, 1999–2001 Tippspordi Uuringukeskuses ja aastast 2001 Spordimeditsiini SA-s. Ta oli 1992. aastal Albertville'i ja 1994. aastal Lillehammeri taliolümpiamängudel Eesti koondise arst.
Bilal El Khannouss

Bilal El Khannouss (araabia keeles بلال الخنوس; sündinud 10. mail 2004 Strombeek-Beveris) on Belgias sündinud Maroko jalgpallur, kes mängib ründva poolkaitsjana Inglismaa Premier League'i klubis Leicester City ja Maroko jalgpallikoondises.
Klubikarjäär.
Aastatel 2009–2019 kuulus ta Belgia klubi Anderlechti noortesüsteemi. 2019. aastal siirdus ta Genki, kellega sõlmis 2020. aasta juulis oma esimese profilepingu. Belgia kõrgliigas debüteeris El Khannouss Genki meeskonnas 2022. aasta mais. Alates hooajast 2022/23 kuulus ta Genki põhikoosseisu. Hooajal 2023/24 valiti El Khannouss Belgia kõrgliiga hooaja parimaks noormängijaks ja Genki hooaja parimaks mängijaks.
Koondisekarjäär.
2024. aasta augustis sõlmis ta nelja-aastase lepingu Leicester Cityga. Inglismaa kõrgliigas debüteeris El Khannouss 31. augustil 2024 mängus Aston Villa vastu. Inglismaa kõrgliigas lõi ta esimese värava 3. detsembril 2024 mängus West Ham Unitedi vastu, lisaks andis ta samas mängus väravasöödu Jamie Vardy avaväravale.
Aastatel 2019–2021 mängis El Khannouss Belgia noortekoondistes. Seejärel asus ta mängima Maroko noortekoondistes. 2023. aastal tuli ta Maroko kuni 23-aastaste koondisega Aafrika omavanuste meistriks. 2024. aasta suveolümpiamängudel võitis ta Maroko võistkonnaga pronksmedali.
Maroko rahvuskoondisse kutsuti El Khannouss 2022. aasta maailmameistrivõistluste eel. Koondisedebüüdi tegi ta maailmameistrivõistlustel kolmanda koha mängus Horvaatia vastu.
Eve Kask

Eve Kask (sündinud 3. septembril 1958) on eesti graafik.
1984. aastal lõpetas ta Eesti NSV Riikliku Kunstiinstituudi graafika osakonna raamatugraafika erialal.
Ta on illustreerinud ja teinud kaanekujundusi paljudele raamatutele.
Aastatel 1998–2014 oli ta Tallinna Graafikatriennaali president.
Ta on Eesti Kunstiakadeemia vabade kunstide teaduskonna graafika dotsent.
The Queen of Night

"The Queen of Night" on ansambli Caater ja laulja Trinity koostöös valminud album, mis ilmus 2003. aasta juulis. Kõikide lugude muusika autor on Sven Lõhmus, sõnade autorid on Kelli Uustani ja Kalle Kukk.
Kriiside meri

Kriiside meri (ladina keeles "Mare Crisium") on Kuu meri, mis asub Vaikuse merest kirdes ja Ääre merest loodes.
Mere diameeter on 556 km ja pindala umbes 176 000 ruutkilomeetrit. Selle vanuseks on hinnanguliselt 3,8 kuni 4,6 miljardit aastat. Kriiside meres või selle läheduses asuvad Yerkes'i, Peirce'i, Picardi, Swifti ja Licki kraatrid.
Merd vaatles Maalt esimesena teleskoobiga Inglise astronoom Thomas Harriot, kes avaldas 1609. aastal esimese kaardi Kuust. Kriiside mere nimetas 1651. aastal Itaalia astronoom Giovanni Riccioli. 20. juulil 1969 ehk samal päeval kui Apollo astronaudid kõndisid Kuu pinnal, kukkus Kriiside merre kosmoseaparaat Luna 15. 1976. aastal tõi Luna 24 Kriiside merest Maale pinnaseproovi.
Leheküljenumber

Leheküljenumber on raamatu, ajakirja vm trükise leheküljel paiknev arv, mis näitab, mitmes leht see trükises on ja mille järgi pannakse lehed õigesse järjekorda.
Leheküljenumber võib paikneda lehe üla- või allosas, märksa harvemini kas köitepoolsel või välisveerisel. Tavaks on paigutada paaritud numbrid lehekülje esiküljele ("recto") ja paarisnumbrid selle pöördele ("verso"). Paarislehekülgedel kannab vasakpoolne leht alati paarisnumbrit.
Leheküljenumbrit kasutatakse konkreetse lehe kiireks leidmiseks sisukorra või registri alusel.
Ehiskeerd

Ehiskeerd (saksa keeles "Schwung", "Schnörkel"; inglise keeles "swash") on minusklile või majusklile lisatud dekoratiivne kaunistus, mis lisab kirjapildile pidulikkust, dünaamikat või elegantsi. See võib paikneda tähe seriifis, üla- või alapikendis, lõpu- või algustõmbes. Ehiskeerde kasutatakse nii käsitsi kirjutatuna kalligraafias kui ka tüpograafias trükikirjade ja fontide kujundamisel, sageli logode ja monogrammide kujunduses. Ehiskeerdudest võib olla kujundatud päisliist, vinjett või "cul-de-lampe", seda ka trükistes.
Ajaloost.
Ehiskeerdudega tähtede kasutamine trükikirjas pärineb juba 16. sajandist, näiteks esinevad need 1522. aastasse dateeritud Ludovico Vicentino degli Arrighi teoses „Operina”. Enamasti esinevad ehiskeerud kursiivkirjades ja nende kuju lähtus tugevalt selle perioodi käsikirjade tavadest. Arrighi kujundatud tähed mõjutasid disainereid Itaalias ja eriti Prantsusmaal.
Yemisi Ogunleye

Yemisi Magdalena Ogunleye (sündinud 3. oktoobril 1998 Germersheimis) on Saksamaa kuulitõukaja, olümpiavõitja.
Ta võitis 2024. aasta sisemaailmameistrivõistlustel Glasgow's Sarah Mittoni järel hõbemedali isikliku rekordiga 20.19. Sama aasta Euroopa meistrivõistlustel Roomas võitis ta tulemusega 18.62 Jessica Schilderi ja Jorinde van Klinkeni järel pronksmedali. 2024. aasta suveolümpiamängudel Pariisis tuli ta viimasel katsel tõugatud 20.00-ga Maddison-Lee Wesche ja Song Jiayuani ees olümpiavõitjaks. 
2025. aasta Euroopa sisemeistrivõistlustel Apeldoornis võitis ta hõbemedali tulemusega 19.56.
Isiklikku.
Yemisi Ogunleye isa on joruba päritolu.
Kaldkriips

Kaldkriips / ("solidus", inglise keeles "slash") on glüüf, mida saab tekstis kasutada kirjavahemärgina või sõna asemel suhete ja proportsioonide väljendamiseks. Kaldkriipsu kasutatakse laialdaselt ka matemaatikas ja paljudes programmeerimiskeeltes.
Kasutamine.
Eesti keeles kasutatakse kaldkriipsu järgnevalt:
Asustusajalugu

Asustusajalugu on ajalooteaduse haru, mis uurib inimasustuse (rahvastiku ja asulastiku) kujunemist ja arengut.
Pahktäilised

Pahktäilised ("Aphidoidea") on putukate rühm nokaliste seltsist.
Pahktäilased

Pahktäilased ("Adelgidae") on putukate rühm nokaliste seltsist.
Pahktäi

Pahktäi ("Adelges") on putukate rühm nokaliste seltsist.
Henningsomyces

Henningsomyces on šampinjonilaadsete seltsi kuuluv seente perekond.
Hyphodiscus

Hyphodiscus on seltsi tiksikulaadsed kuuluv seente perekond.
Planeedikosmogoonia

Planeedikosmogoonia on kosmogoonia haru, mis tegeleb päikesesüsteemi ja teiste taoliste süsteemide tekkimise ja arenemise küsimustega.
Esimene, kes proovis seletada päikesesüsteemi iseärasusi, oli loodusteadlane Georges-Louis Leclerc de Buffon. Filosoof Immanuel Kanti hüpotees (1755) oli esimene nebulaarhüpotees. 1796. aastal esitas Pierre-Simon Laplace oma hüpoteesi päikesesüsteemi tekkimise kohta.
Laplace'i mudeli tajutavad puudused ajendasid teadlasi sellele asendust otsima. 20. sajandi jooksul käsitlesid seda probleemi paljud teooriad, sealhulgas Thomas Chamberlini ja Forest Moultoni (1901) planetesimaaliteooria, James Jeansi katastroofihüpotees (1917), Otto Schmidti akretsioonihüpotees (1944), William McCrea protoplaneetide teooria (1960) ja mõned teised. 
Tänapäeval laialdaselt tunnustatud planeetide moodustumise teooria – päikese nebulaarketta mudeli (SNDM) – lõi Nõukogude Liidu astronoom Viktor Safronov.
Viktor Safronov

Viktor Sergejevitš Safronov (vene keeles Виктор Сергеевич Сафронов; 11. oktoober 1917 Velikije Luki – 18. september 1999 Moskva) oli vene astronoom.
Ta lõpetas Lomonossovi-nimelise Moskva Riikliku Ülikooli. Alates 1949. aastast töötas ta NSV Liidu Teaduste Akadeemia Geofüüsika Instituudis (praegune Schmidti Maa Füüsika Instituut). Füüsika-matemaatikadoktor.
Tema peamised tööd on seotud planeedikosmogooniaga. Tänapäeval laialdaselt tunnustatud planeetide moodustumise teooria (päikese nebulaarketta mudel ehk planetesimaalne hüpotees) lõi Safronov. See teooria on esitatud tema 1969. aastal ilmunud raamatus "Эволюция допланетного облака и образование Земли и планет", mis tõlgiti inglise keelde 1972. aastal ("Evolution of the Protoplanetary Cloud and Formation of the Earth and the Planets"). Selles raamatus sõnastati peaaegu kõik planeedi tekkeprotsessi peamised probleemid ja mõned neist lahendati. 
Ta sai 1990. aastal Ameerika Astronoomiaseltsilt Kuiperi auhinna.
Kobar-punalehik

Kobar-punalehik ("Entoloma lividoalbum") on punalehikuliste sugukonda punalehiku perekonda kuuluv seeneliik.
Seen kasvab muuseas aedades ja parkides tammede, kaskede ja pärnade läheduses ning sarnaneb põõsas-kobarheinikule, kuid on sellest erinevalt roosakate eoslehekestega.
Cristinia

Cristinia on šampinjonilaadsete seltsi kuuluv perekond seeni.
Ramsbottomia

Ramsbottomia on liudikulaadsete perekond.
Liivaranna-narmasnutt

Liivaranna-narmasnutt ("Inocybe dunensis") on šampinjonilaadsete seltsi narmasnutiliste sugukonda kuuluv liik.
Seen kasvab luidetel.
Luitepsatürell

Luitepsatürell ("Psathyrella ammophila") on šampinjonilaadsete seltsi kuuluv liik seeni.
Seen kasvab luidetel rand-luidekaera (Ammophila arenaria) juurtel.
Viljakuse meri

Viljakuse meri (ladina keeles "Mare Fecunditatis") on Kuu meri Kuu Maa-poolse külje idaosas. 
Viljakuse meri paikneb Nektari merest idas, Vaikuse merest kagus ja Kriiside merest lõunas. Mere mõõtmed on 600 x 500 kilomeetrit ning pindala 325 000 ruutkilomeetrit.
1970. aastal tõi Luna 16 Viljakuse merest Maale pinnaseproovi.
Nektari meri

Nektari meri (ladina keeles "Mare Nectaris") on väike Kuu meri, mis asub Vaikuse merest lõunas ja Viljakuse merest edelas. 
Mere diameeter on 360 km ning pindala on 101 000 ruutkilomeetrit.
Nektari merega piirneb idas Püreneede mäestik ja loodes Kareduse laht.
Must auk (film)

"Must auk" on 2024. aastal esilinastunud Eesti mängufilm, mille režissöör ja stsenarist on Moonika Siimets.
Filmi lugu on inspireeritud Armin Kõomäe kogumikust "Minu Mustamäe" ja Andrus Kivirähki lühijutust "Inimväärne elu" ning on režissööri sõnul must komöödia täiskasvanutele.
Sünopsis.
Magalarajoonis elavad Soome tööle minekust unistavad sõbrannad Maret ja Sirje, kartmatu ja maailma vägivaldsetest meestest päästev kulturist Uma ning romantikust esoteerikahuviline Jüri, kes kõik igatsevad kõik omal moel õnne ja armastust. Kui ilmuvad tulnukad, hiidämblik, põlvpükstes austerlane ja meelas "femme fatale", kaovad unistused kui tähed musta auku. Absurdikomöödia põimib kokku kosmilised orgasmid, eksistentsiaalse iha ja iidse kulinaarse tarkuse. 
Animatrooniline tulnukas.
Filmi visuaalse külje tarvis tehti koostööd Hispaania kunstnikemeeskonnaga, kes on varem töötanud Steven Spielbergi ja kõikide "Star Warsi" filmide juures. Selle koostöö tulemusel sündis ka animatrooniline tulnukas Kip, kelle liigutusi juhivad 46 sisseehitatud mootorit. Siiski on Kipi liigutamiseks vaja vähemalt nelja inimest, kellest kaks liigutavad robootiliselt tulnuka näolihaseid ja ülejäänud muudavad vastavalt tulnuka emotsioonidele tema valgust: kui tulnukal tekib armastustunne, on ta roosakam-punakam, vihastudes läheb lillaks, jne. Tulnuka tehnilise lahenduse autor on Javier Coronilla.
Hamish Kerr

Hamish Kerr (17. augustil 1996 Dunedinis) on Uus-Meremaa kõrgushüppaja, olümpiavõitja.
Ta pääses 2021. aastal toimunud suveolümpiamängudel Tokyos finaali ja sai tulemusega 2.30 kümnenda koha.
2022. aasta sisemaailmameistrivõistlustel Belgradis hüppas ta Uus-Meremaa rekordi 2.31 ja jagas koos Gianmarco Tamberiga pronksmedalit.
2024. aasta sisemaailmameistrivõistlustel Glasgow's kordas Kerr Okeaania rekordit 2.36 ja võitis Shelby McEweni ja Woo Sang-hyeoki ees kuldmedali. 2024. aasta suveolümpiamängudel Pariisis ületasid Kerr ja Shelby McEwen kõrguse 2.36 esimesel katsel. Kuna mõlemad olid teinud madalamatel kõrgustel kaks ebaõnnestunud katset, jagasid nad võistluse lõpus esikohta. Kuigi reeglite järgi oleks nad võinud kuldmedalit jagada, soovis Kerr võistlemist jätkata. Järgnenud ümberhüpetel eksisid mõlemad kõrgustel 2.38 ja 2.36, kuid kõrguse 2.34 suutis Kerr ületada ja tuli olümpiavõitjaks. Sellega sai temast esimene Uus-Meremaa meeskergejõustiklane, kes võitnud olümpiamängudel väljakualal kuldmedali.
2025. aasta sisemaailmameistrivõistlustel Nanjingis võitis Kerr hõbemedali tulemusega 2.28. Sama aasta maailmameistrivõistlustel Tokyos kordas ta Okeaania rekordit 2.36 ja tuli maailmameistriks.
Eesti Filmirežissööride Gild

Eesti Filmirežissööride Gild (EFG) on 2020. aastal asutatud erialaühendus, mille eesmärk on koondada Eesti filmirežissööre ja kaitsta nende huve. 
EFG asutajaliikmed on režissöörid Kaupo Kruusiauk, Marko Raat, Rainer Sarnet, Moonika Siimets, Tanel Toom ja Liina Triškina-Vanhatalo.
Gildi liikmeks võivad astuda kõik kutselised mängufilmi-, dokumentaal- ja animafilmirežissöörid, kes on teinud vähemalt ühe Eesti kinolevis jooksnud täispika filmi, rahvusvahelisse levisse jõudnud lühifilmi või kelle gildi juhatus ise liikmeks kutsub.
Brachybasidiaceae

Brachybasidiaceae on sugukond kandseeni.
Dicellomyces

Dicellomyces on perekond kandseeni.
Laurobasidiaceae

Laurobasidiaceae on sugukond kandseeni.
Laurobasidium

Laurobasidium on perekond kandseeni.
Johannese fort (Melaka)

Püha Johannese fort (malai keeles "Kubu St. John", inglise keeles "St. John's Fort") on ajalooline fort Melaka linnas Melaka osariigis Malaisias.
Ajalugu.
Fort asub Johannese mäel (tänapäeval malai keeles "Bukit Senjuang"). Portugali valitsusajal oli seal Ristija Johannesele pühitsetud kabel (portugali keeles "Capela de São João Batista"), sellest ka koha nimi. Kabel hävis Portugali ja Aceh' vahelise sõjategevuse ajal aastatel 1628–1629.
Fort ehitati Madalmaade valitsusajal 1760. aastatel, et kaitsta Melaka linna maismaarünnakute eest. 
Pärast Briti valitsusaja algust 1824. aastal britid forti enam ei kasutanud.
Kirjeldus.
See oli ehitatud lateriidist ja tellistest. Fordil on ainult üks sissepääs ja selle välismüürid ulatuvad 3–4 meetri kõrgusele. Fordi suurtükid on suunatud sisemaa poole, sest hollandlased kartsid ümbritsevate riikide (Aceh jt) sisemaapoolseid rünnakuid rohkem kui mererünnakuid.
Ripstiksik

Ripstiksik ("Hyaloscypha") on seltsi tiksikulaadsed kuuluv seente perekond.
Taeliku-antrodiell

Taeliku-antrodiell ("Antrodiella faginea") on kandseente hulka kuuluv seeneliik.
Seen kasvab haaval või mõnel muul lehtpuul, mida on lagundanud haava- või punkttaelik.
Laevateooria

Laevateooria on teadus, mis käsitleb laeva mereomadusi lähtuvalt loodusseadustest. Uuringute tulemusi kasutatakse laevaehituses.
Laevateooria jaguneb laevastaatikaks, mis tegeleb tasakaaluseisundis ujuva laeva omadustega (näiteks ujuvus ja uppumatus), ning laevadünaamikaks, mis käsitleb ujuva laeva liikumisomadusi, näiteks püstivust liikumisel, õõtsumist ja käitumist lainetusel, vee- ja õhutakistust liikumisel, kõikuvust, juhitavust, samuti õõtsesummuteid, käitureid ja laeva veeskamisaluseid.
Esimene katse ette arvutada ehitatava laeva veeväljasurvet tehti Suurbritannias 1666. aastal. Laevateooria alused lõid Leonhard Euler, Daniel Bernoulli ja William Froude. Eraldi teadusharuks kujunes laevateooria 20. sajandi algul.
One Step Closer

"One Step Closer" on ansambli Linkin Park esimene singel albumilt Hybrid Theory. Singel ilmus 2000. aasta augustis.
Lood.
Maxi singel (Euroopa, Austraalia)
Smardzewice

Smardzewice on küla Poolas Łódźi vojevoodkonnas Tomaszów Mazowiecki maakonnas Tomaszów Mazowiecki vallas. Smardzewice asub Pilica jõe ja Sulejowski veehoidla ääres, Tomaszów Mazowieckist umbes 6 km lõunas ja Łódźist ligikaudu 49 km kagus.
Smardzewicet on esmamainitud 1412. aastal. Legendi kohaselt ilmutas Smardzewices 1620. aastal vaesele talupojale Wojciech Głowale end Püha Anna, neitsi Maarja ema. Ilmutuskohta rajati esmalt puust rist ja hiljem puidust kabel. 1639. aastal rajati sinna frantsisklaste klooster. Kivist Püha Anna kirik pühistseti 1701. aastal. Aastatel 1722–1746 ehitati uus kloostrihoone.
Pupping

Pupping on vald ("Gemeinde") Austrias Ülem-Austria liidumaal Eferdingi ringkonnas.
Püha Wolfgang Regensburgist suri seal Püha Otmari kabelis, olles teel Ungarisse misjonile.
Pupping asub "Hausruckviertelis". U. 16 % on kaetud metsaga ja 63 % on haritav maa.
Czarnożyły

Czarnożyły on küla Poolas Łódźi vojevoodkonnas Wieluńi maakonnas, Czarnożyły valla halduskeskus. Czarnożyły asub Wieluńist umbes 7,5 km põhjas ja Łódźist ligikaudu 80 km kagus.
Küla on esmamainitud 1411. aastal.
Eufeminów

Eufeminów on küla Poolas Łódźi vojevoodkonnas Brzeziny maakonnas Brzeziny vallas. Eufeminów asub Brzezinyst umbes 8 km lääneedelas ja Łódźist ligikaudu 14 km idas.
Küla on asutatud 1830. aastal. Eufeminów on saanud nime küla asutaja Jan Suchecki naise Eufemia järgi.
Ääre meri

Ääre meri (ladina keeles "Mare Marginis") on Kuu meri, mis asub Kuu Maa-poolse külje serva lähistel.
Ääre meri paikneb Kriiside merest idas ja Lainete merest põhjas. Mere diameeter on 357 km ja pindala umbes 64 900 ruutkilomeetrit.
Meres või selle läheduses asuvad Al-Biruni kraater ja Goddardi kraater.
Dzietrzniki

Dzietrzniki on küla Poolas Łódźi vojevoodkonnas Wieluńi maakonnas Pątnówi vallas. Dzietrzniki asub Wieluńist ligi 12 km lõunas ja Łódźist umbes 92 km edelas.
Küla on esmamainitud 1210. aastal.
Takarazuka

Takarazuka (宝塚市"Takarazuka-shi") on linn Jaapanis Hyōgo prefektuuris.
Linna piirab läänes Rokkō mäeahelik. Läbi linna voolab Muko jõgi.
2024. aasta 1. veebruari seisuga oli linna elanike arv 221 846.
Linna pindala on 101,8 km².
Takarazukas asub Takarazuka revüüteater.
Rene Haljasmäe

Eesti köitekunstnik ja õppejõud.
Dobrzelin

Dobrzelin on küla Poolas Łódźi vojevoodkonnas Kutno maakonnas Żychlini vallas. Dobrzelin asub Żychlinist 2 km lõunas, Kutnost umbes 18 km idas ja Łódźist ligikaudu 53 km põhjas.
Dobrzelini on esmamainitud 1386. aastal. Linnaõigused sai Dobrzelin 1536. aastal. Dobrzelin kaotas linnaõigused enne 1700. aastat.
Eha Meidla

Eha Meidla on eesti muusikaõpetaja. Ta töötab Rapla Kesklinna Koolis. 
Andnud olulise panuse muusikaõpetusse ja noorte muusikalisse haridusse, aidanud kaasa kohaliku kultuuri ja hariduselu edendamisele Raplamaal. Oli ansambli ETRA (Eesti-Taani Rahvaste Ansambel) eestvedaja ja kunstiline juht.
Tunnustus.
2021. aastal pälvis Eha Meidla Raplamaa hõbedase vapimärgi, mis on tunnustus pikaajalise ja väljapaistva töö eest oma valdkonnas. See auhind antakse inimestele, kes on silmapaistvalt edendanud Raplamaa elu erinevates valdkondades.
Fra Mauro kõrgustik

Fra Mauro kõrgustik on Kuu Maa-poolsel küljel asuv moodustis, mis oli 1971. aastal Ameerika Apollo 14 missiooni maandumispaigaks. 
See on oma nime saanud 80-kilomeetrise läbimõõduga Fra Mauro kraatri järgi, mis asub selle sees. Moodustis ja ka Fra Mauro kraater on oma nime saanud 15. sajandi Itaalia munga ja kartograafi Fra Mauro järgi. Fra Mauro kõrgustikus pidi algselt maanduma missioon Apollo 13, kuid hapnikutanki plahvatuse tõttu, pidi missioon maandumisest loobuma ja Maale tagasi pöörduma.
Lõunameri (Kuu)

Lõunameri (ladina keeles "Mare Australe") on Kuu kagupoolkeral asuv meri. 
Selle läbimõõt on 997 kilomeetrit. Erinevalt enamikust Kuu meredest on Lõunamere pind ebaühtlane ning seda iseloomustavad mitmed kraatrid. Sellised kraatrid on näiteks Jenneri ja Lambi kraatrid. 
Mere idapoolne osa asub Kuu tagaküljel, kuid libratsiooni sobivatel perioodidel on seda võimalik vaadelda.
Goszczanów

Goszczanów on küla Poolas Łódźi vojevoodkonnas Sieradzi maakonnas, Goszczanówi valla halduskeskus. Goszczanów asub Sieradzist umbes 26 km põhjaloodes ja Łódźist ligikaudu 65 km läänes.
Küla on esmamainitud 1136. aastal. Goszczanówis asub barokkstiilis Püha Martini ja Stanislavi kirik, mis on valminud 1666. aastal.
Laevaehituse insenerindus

Laevaehituse insenerindus (inglise keeles "naval architecture") on inseneriteadus, mis hõlmab mehaanilise, elektrilise, elektroonika-, tarkvara- ja ohutustehnika elemente, mida rakendatakse laevade ja muude veesõidukite projekteerimisprotsessis, laevaehituses, hoolduses ja käitamises. Laevaehituse insenerindus toetub alus- ja rakendusuuringutele.
Laevaehitusinsener ("naval architect") on kutseline insener, kes vastutab laevade ja muude veesõidukite aga ka mererajatiste (nii tsiviil- kui ka militaarajatised) projekteerimise, ehitamise ja remondi eest.
Royal Institution of Naval Architects

Royal Institution of Naval Architects ('laevaehitusinseneride kuninglik institutsioon'; akronüüm "RINA") on laevaehituse insenerindust edendav institutsioon Suurbritannias. 
RINA on avatud kõigile neile, kes on seotud veesõidukite konstruktsioonide projekteerimise, ehitamise, hoolduse ja käitamisega kõigil tasanditel. Liikmeskonda kuuluvad laevaehitajad, laevaremontijad, meretehnikainsenerid, laevaomanikud, laevamehaanikud ja muude lähedaste valdkondade insenerid.
Institutsiooni patroon on kuningas Charles III. 
Ajalugu.
RINA asutati 1860. aastal kui Institution of Naval Architects (asutajateliikmete seas oli ka laevaehitaja John Scott Russell).
1910. aastal sai ühendus kuningliku hartaga ("Royal Charter") kuninglikuks institutsiooniks.
Esimese välismaalasena pälvis 1898. aastal RINA kuldmedali vene laevaehitusinsener Aleksei Krõlov.
Liikmete arv.
RINA liikmete arv oli 1860. aastal 324, sada aastat hiljem üle 4000 ja 2022. aastal oli liikmeid umbes 10 000. Liikmed on rohkem kui 90 riigist.
Gidle

Gidle on küla Poolas Łódźi vojevoodkonnas Radomsko maakonnas, Gidle valla halduskeskus. Gidle asub Radomskost ligi 12 km lõunas, Częstochowast 30 km idakirdes ja Łódźist umbes 88 km lõunas.
Gidles asub aastatel 1661–1665 rajatud dominiiklaste kloostrikompleks, mis on ka palverännusihtpunkt.
Aleksei Krõlov

Aleksei Nikolajevitš Krõlov (vene keeles Алексей Николаевич Крылов; 15. august (vkj 3. august) 1863 Visjaga, Simbirski kubermang – 26. oktoober 1945 Leningrad) oli vene rakendusmatemaatik, mehaanikateadlane ja laevaehitusinsener.
Ta lõpetas Peterburis 1884. aastal Merekooli ja 1890. aastal Nikolai Mereväeakadeemia laevaehituse osakonna.
Krõlov oli aastatel 1908–1910 laevaehituse peainspektor (kindralmajori auastmes), seejärel Nikolai Mereväeakadeemia korraline professor (alates 1910) ja Peterburi teedeinseneride instituudi erakorraline professor (1911–1913). Aastatel 1916–1917 oli Geofüüsika Peaobservatooriumi direktor.
Ta osales esimeste Vene lahingulaevade Sevastopoli klassi drednootide projekteerimisel ja ehitamisel.
Aastatel 1919–1920 oli ta Mereväeakadeemia ülem ja 1928–1931 NSV Liidu Teaduste Akadeemia Füüsika ja Matemaatika Instituudi direktor.
Teadustöö.
Krõlovil oli uurimusi laevade õõtsumise teooria, laevaehitusmehaanika, laevade vibratsiooni ja nende uppumatuse, güroskoopide teooria, välisballistika, matemaatilise analüüsi ja hüdrodünaamika (sealhulgas laeva liikumise teooria madalas vees) alal. 
1890. aastatel ilmus Krõlovil uurimus laeva õõtsumise teooria kohta, mis laiendas oluliselt William Froude'i teooriat ja sai rahvusvaheliselt tuntuks. See oli esimene põhjalik teoreetiline uuring selles valdkonnas. 1898. aastal pälvis ta esimese välismaalasena Royal Institution of Naval Architectsi kuldmedali. 
Sõjaväelised auastmed.
1916. aastal ülendati ta laevastikukindraliks (генерал по флоту).
Isiklikku.
Krõlovi pojad Nikolai ja Aleksei hukkusid Vene kodusõjas (sõdisid Denikini armees). Tütar Anna abiellus Pjotr Kapitsaga.
Teosed.
1915. aastal tõlkis Krõlov Isaac Newtoni "Philosophiæ Naturalis Principia Mathematica" ladina keelest vene keelde.
Sebacina incrustans

Sebacina incrustans on klassi "Agaricomycetes" kuuluv kandseente liik.
Seen kasvab maas ja ümbritseb nii taimi kui kõdusodi.
NSV Liidu Teaduste Akadeemia Füüsika ja Matemaatika Instituut

NSV Liidu Teaduste Akadeemia Füüsika ja Matemaatika Instituut oli NSV Liidu Teaduste Akadeemia haldusalas eksisteerinud teadusinstituut. 
Instituut loodi 1921. aastal. Oli Venemaa Teaduste Akadeemia ja alates 1925. aastast NSV Liidu Teaduste Akadeemia alluvuses. Pärast direktor Vladimir Steklovi surma 1926. aastal nimetati instituut tema järgi. 
Likvideerimine.
1934. aastal loodi instituudi baasil kaks iseseisvat institutsiooni:
Helvellosebacina

Helvellosebacina on klassi "Agaricomycetes" kuuluv kandseente perekond.
Lipce Reymontowskie

Lipce Reymontowskie (kuni 31. märtsini 1983 Lipce) on küla Poolas Łódźi vojevoodkonnas Skierniewice maakonnas, Lipce Reymontowskie valla halduskeskus. Lipce Reymontowskie asub Skierniewicest umbes 15 km lääneloodes ja Łódźist ligikaudu 36 km idakirdes.
Aastatel 1888–1891 elas Lipces kirjanik Władysław Reymont. Tema romaani "Talupojad" (1904–1909) tegevus toimub Lipces.
Cladosporiales

Cladosporiales on kottseente selts.
Cladosporiaceae

Cladosporiaceae on kottseente sugukond.
Scharten

Scharten on vald ("Gemeinde") Austrias Ülem-Austria liidumaal Eferdingi ringkonnas.
Scharten asub "Hausruckviertelis". U. 11 % valla territooriumist on kaetud metsaga ja 75 % on haritav maa.
Cladosporium

Cladosporium on kottseente perekond.
Stroheim

Stroheim on vald ("Gemeinde") Austrias Ülem-Austria liidumaal Eferdingi ringkonnas.
Stroheim asub "Hausruckviertelis" seljandikul Eferdingi nõo servas. U. 29 % valla territooriumist on kaetud metsaga ja 63 % on haritav maa.
Sankt Marienkirchen an der Polsenz

Sankt Marienkirchen an der Polsenz on vald ("Marktgemeinde") Austrias Ülem-Austria liidumaal Eferdingi ringkonnas.
Anton Võhmar

Anton Võhmar (aastani 1921 Võhman; 28. juuni 1892 – ?) oli eesti õpetaja ja diplomaat, aastatel 1920–1921 Narva linnapea.
Sündis Mäetaguse vallas Mart Võhmani ja Leenu Võhmani perekonnas. Tal oli kaks õde (Maria Allakülla ja Maali Katman) ning kaks venda (Mihkel Võhmar (Võhman) ja Kustav Võhmar). 
Anton Võhmar lõpetas Tartu ülikoolis matemaatika-loodusteaduse osakonna ja oli tuntud tubli matemaatikuna. 
Narvasta töötas keskkooli direktori ja õpetajana, hiljem Narva linnapeana ja ajalehe "Virumaa" toimetajana.
Pärast ta töötas välisministeeriumi informatsiooni osakonnas ja määrati ajakirjanduse attašeeks Moskva Eesti saatkonna juures. Koosseisude koondamisel vallandati Anton Võhmar välisministeeriumi teenistusest ja oli üle poole aasta ilma teenistuseta. 
1927.aastal lahkus Argentinasse, oli ajalehe Vaba Maa kirjasaatja Argentinas.
Bad Zell

Bad Zell on vald ("Marktgemeinde") Austrias Ülem-Austria liidumaal Freistadti ringkonnas.
Lõuatõmbamine

Lõuatõmbamine ehk lõuatõmme on ülakeha jõu arendamise harjutus. Harjutust sooritatakse rippes kätega kangist (või millestki sarnasest) kinni hoides, käte jõul tõstetakse keha üles enamasti kuni õlad on kangiga tasa ja laskutakse taas alla. 
Lõuatõmme treenib mitmeid ülakeha lihaseid, sealhulgas lailihast (latissimus dorsi), trapetslihast (trapezius) ja õlavarre kakspealihast (biceps brachii). Tõmbeid saab sooritada erinevates käte asendites: pealthaardes (pronatsioon), althaardes (supinatsioon) — mida sageli nimetatakse lõuatõmbeks neutraalses või pöörlevas haardeasendis. Samuti saab seda sooritada lisaraskusega, ühe käega, spetsiaalsel trenažööril jne.
Tõmbeid kasutatakse mõnede organisatsioonide poolt kehaliste võimete testide osana ning osana spordialade ettevalmistustreeningutest.